
                                                    Nr.4c-3/102/2011
BIROUL PERMANENT
AL

CAMEREI DEPUTAŢILOR



Vă înaintăm, alăturat, Raportul asupra proiectului de Lege pentru modificarea şi completarea Legii nr.526/2003 pentru aprobarea Programului naţional de dezvoltare a turismului „Schi în România, transmis cu adresa nr.P.L.x. 180 din 11 aprilie 2011.



În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera Deputaţilor este Cameră decizională.

PREŞEDINTE,

Iulian Iancu

Bucureşti, 11.09.2013




                                                    Nr.4c-3/102/2011
R A P O R T

asupra proiectului de Lege modificarea şi completarea Legii nr.526/2003 pentru aprobarea Programului naţional de dezvoltare a turismului „Schi în România


În conformitate cu prevederile art.95 din Regulamentul Camerei Deputaţilor, republicat, Comisia pentru industrii şi servicii a fost sesizată, spre dezbatere şi avizare în fond, cu proiectului de Lege pentru modificarea şi completarea Legii nr.526/2003 pentru aprobarea Programului naţional de dezvoltare a turismului „Schi în România”, provenit dintr-o propunere legislativă a domnilor senatori: Calcan Valentin Gigel – PD-L, Filip Petru – PD-L, Fodoreanu Sorin – PD-L, Mocanu Alexandru – PD-L, Mocanu Toader – PD-L, Pereş Alexandru – PD-L, Rădulescu Şerban – PD-L, Sbîrciu Ioan – PD-L, Staicu Dumitru Florian – PD-L, Urban Iulian – PD-L , Marcu Gheorghe – PSD, Mîrza Gavril – PSD, Ţuţuianu Adrian – PSD, Frâncu Emilian Valentin – PNL şi Paşca Liviu Titus – PNL, transmis cu adresa nr.P.L.x. 180 din 11 aprilie 2011, înregistrat la comisie sub nr.23/102 din 12 aprilie 2011.



Consiliul Legislativ, cu avizul nr.1347/16.11.2010, avizează favorabil propunerea legislativă cu observaţii şi propuneri preluate în forma adoptată de Senat.



Guvernul, prin actul nr.310/11.02.2011, susţine adoptarea propunerii legislative sub rezerva însuşirii observaţiilor prezentate, iar prin actul transmis, în data de 20.05.2013, de Ministerul Economiei – Autoritatea Naţională pentru Turism, nu susţine adoptarea acestui act normativ.


Senatul, în  şedinţa din 6 aprilie 2011, a adoptat propunerea legislativă cu amendamente.



Comisia pentru buget, finanţe şi bănci, Comisia pentru administraţie publică, amenajarea teritoriului şi echilibru ecologic, Comisia pentru agricultură, silvicultură, industrie alimentară şi servicii specifice şi Comisia juridică, de disciplină şi imunităţi, cu avizele nr.135/11.05.2011, nr.26/146/11.05.2011, nr.24/299/09.05.2011, respectiv nr.P.L.x 180/27.04.2011, au avizat favorabil proiectul de lege.



Proiectul de lege are ca obiect de reglementare modificarea şi completarea Legii nr.526/2003 pentru aprobarea Programului naţional de dezvoltare a turismului „Schi în România” în sensul:

- beneficiarii scoaterii definitive, din fondul forestier, a terenurilor destinate realizării pârtiilor pentru practicarea schiului şi a altor sporturi de iarnă, precum şi a celor destinate realizării instalaţiilor de transport pe cablu, vor fi exceptaţi de la plata obligaţiilor băneşti şi pentru terenurile destinate realizării căilor de comunicaţie către punctele de acces la pârtia/pârtiile de schi, inclusiv a parcărilor aferente acestora, a alimentării cu apă pentru instalaţiile de producere a zăpezii artificiale pe pârtiile de schi, inclusiv a parcărilor aferente acestora, a terenurilor destinate amplasării şi funcţionării instalaţiilor de producere a zăpezii artificiale pe pârtiile de schi, precum şi a celor destinate reţelelor de canalizare care deservesc pârtiile de schi, a reţelei de curent electric pentru transportul pe cablu, a celor destinate reţelelor de alimentare cu apă pentru instalaţia de producere a zăpezii artificiale;

- beneficiarii vor fi exceptaţi şi de la plata obligaţiilor băneşti, în cazul ocupării temporare a unor terenuri adiacente pentru organizarea de şantiere, necesare lucrărilor de amenajare a pârtiilor de schi;

- introducerii unui nou alineat la articolul 4 care prevede posibilitatea ocupării temporare, pe perioada execuţiei lucrărilor, a unor terenuri adiacente pentru organizarea de şantiere în vederea desfăşurării lucrărilor de amenajare a pârtiilor de schi. Această prevedere constituie o derogare de la prevederile art.39 alin.(4) din Legea nr-46/2008, care prevăd posibilitatea ocupării temporare a terenurilor adiacente, necesare organizării de şantier, pe o perioadă de maximum 1 an şi în cuantum de cel mult 10% din suprafaţa solicitată a fi scoasă definitiv din fondul forestier în vederea realizării obiectivelor.

- introducerii, în anexă, de noi localităţi în judeţele Bihor şi Vâlcea.



Membrii Comisiei pentru industrii şi servicii au examinat proiectul de lege în şedinţa din 11 septembrie 2013 şi au hotărât, în unanimitate, să propună Plenului Camerei Deputaţilor respingerea acestuia, din următoarele considerente:


- propunerea nu stabileşte în ce situaţii sunt exceptate persoanele fizice sau juridice, obştiile de moşneni şi composesoratele de la plata obligaţiilor băneşti prevăzute la art.41 alin.(1) lit.a) şi b) din Legea nr.46/2008. Astfel, nu este specificat beneficiarul scoaterii din fondul forestier şi nici forma de proprietate a terenurilor scoase din fondul forestier, în condiţiile în care un beneficiar nu poate fi exceptat de la plata contravalorii terenurilor care nu sunt în proprietatea sa;

- prevederile de exceptare de la plata taxei pentru scoaterea definitivă a terenurilor din fondul forestier, conform art.41 alin.(1) lit.a) şi b) din legea nr.46/2008, este redundantă întrucât la art.4 alin.(3) din Legea nr.526/2003 se prevede că beneficiarii scoaterii definitive din fondul forestier sunt exceptaţi de la plata obligaţiilor băneşti prevăzute la art.92 alin.(4) din Legea fondului funciar nr.18/1991, republicată, cu modificările şi completările ulterioare, articol care se referă tocmai la taxa pentru scoaterea definitivă a terenurilor din fondul forestier;
- Legea nr.526/2003 prevede la art.4 alin.(4) că în cazul în care beneficiarul scoaterii definitive din fondul forestier este autoritatea publică locală, iar terenul respectiv este în proprietatea publică a unităţilor administrativ-teritoriale, a statului sau a administratorului pădurilor proprietate publică a statului, scoaterea definitivă din fondul forestier se realizează prin transfer din proprietatea publică respectivă în proprietatea publică a autorităţii publice locale beneficiare. Pentru celelalte cazuri, scoaterea definitivă din fondul forestier se realizează prin compensare cu terenuri echivalente ca suprafaţă şi bonitate;
- dacă beneficiarii scoaterii definitive din fondul forestier naţional sunt persoane fizice sau juridice, obşti de moşneni sau composesorate şi acestea compensează terenurile scoase din fondul forestier naţional aflate în proprietatea lor cu terenuri echivalente ca suprafaţă şi bonitate, nu mai este necesar să plătească contravaloarea terenului;

- în conformitate cu prevederile art.2 alin.(2) lit.f) din Legea nr.255/2010 privind exproprierea pentru cauză de utilitate publică, necesară realizării unor obiective de interes naţional, judeţean şi local, lucrările de amenajare, dezvoltare sau reabilitare a pârtiilor de schi, cuprinse în Programul naţional de dezvoltare a turismului „Schi în România”, aprobat prin Legea nr.526/2003, sunt de utilitate publică.



La lucrările comisiei au fost prezenţi 31 de deputaţi din totalul de 32 de deputaţi membri ai comisiei.


În raport de obiectul şi conţinutul său, proiectul de lege face parte din categoria legilor ordinare.



În conformitate cu prevederile art.75 din Constituţia României, republicată, Camera decizională pentru acest proiect de lege este Camera Deputaţilor.

                   
PREŞEDINTE,                                     SECRETAR,

                      Iulian Iancu                                         Istvan Antal
Consilieri parlamentari,
Viorela Gondoş
Isabela Robe

